Olutta puhtaamman saariston puolesta – Venemestari
– Kotiseutumme Saimaan sekä muiden saaristoalueiden suojelu on panimollemme sydämen asia. Olemmekin iloisia juhlavuoden kumppanuudesta, jonka myötä pääsemme osaltamme tukemaan tätä tärkeää missiota”, Saimaa Brewing Companyn tuotekehittäjä Kasper Villa sanoo.
– Juhlavuoden kunniaksi oli mukavaa solmia yhteistyösopimus Saimaa Brewing Company:n kanssa senkin vuoksi, että Saimaa on toiminta-alueistamme nyt hyvin ajankohtainen. Meillä on edessä alueen retkisatamia huoltavan aluskaluston uusiminen, ja yhteistyö tukee hyvin käynnissä olevaa Kalusto kuntoon -varainkeruukampanjaamme. Toivomme, että ihmiset nauttivat tästä hyvästä oluesta vastuullisesti ja tölkit kierrättäen”, muistuttaa PSS ry:n pääsihteeri Aija Kaski.
Yhteistyöllä puhtaamman saariston puolesta
Pidä Saaristo Siistinä ry:n Roope-hyljelogo ja sen alle kuuluvat palvelut ovat tuttuja saaristossa ja vesillä liikkuville ympäri Suomen. Vuonna 2019 yhdistys juhlii 50-vuotista taivaltaan. Muutamien saaristolaisten tekemästä vapaaehtoistyöstä on kasvanut valtakunnallinen vesistöjen hyvinvoinnin asiantuntija ja toteuttaja. Nykyään Roope-palvelupisteitä löytyy yli 200 ympäri Suomen, ja yhdistyksen toiminta-alueilla operoi neljä huoltoalusta tuoden tonneittain jätettä ja romua pois saarista.
– Pidä Saaristo Siistinä ry on kaikkien vesilläliikkujien ja puhtaita vesiä arvostavien jäsenpohjainen ympäristöjärjestö. Jäsenmaksut ja yrityksiltä saatu tuki ovat PSS ry:n toiminnan perusta, jolla voimme vastata yhä kasvavien jätemäärien ja vanhenevan huoltokaluston luomiin haasteisiin. Juhlaoluen myyntituotosta yhdistykselle ohjattu osuus käytetään suoraan vesistöjen puhtaanapitoon, kertoo Kaski.